b'\n_START_ARTICLE_\nGiruliai\n_START_SECTION_\nIstorija\n_START_PARAGRAPH_\nPrie\xc5\xa1 200 met\xc5\xb3 dabartini\xc5\xb3 Giruli\xc5\xb3 vietoje buvo sm\xc4\x97lynai, kuriuos leista ap\xc5\xbeeldinti pu\xc5\xa1\xc5\xb3 plantacijomis. XIX a. pabaigoje Pr\xc5\xabsijos vald\xc5\xbeia suteik\xc4\x97 teis\xc4\x99 Klaip\xc4\x97dos pirkliams \xc4\x8dia \xc4\xafrengti j\xc5\xabros maudykles, o gyventojams \xe2\x80\x93 nuomoti vasarnamius. Ap\xc5\xbeeldinus \xc5\xa1ias vietoves buvo sukurtas pasivaik\xc5\xa1\xc4\x8diojimo parkas, pasodinti \xc4\x85\xc5\xbeuolai, bukai, platanalapiai klevai ir kiti dekoratyviniai med\xc5\xbeiai._NEWLINE_1946 m. gyvenviet\xc4\x97 kartu su Melnrage buvo prijungta prie Klaip\xc4\x97dos miesto. 1947 m. lapkri\xc4\x8dio 12 d. tapo miesto tipo gyvenviete Klaip\xc4\x97dos administracin\xc4\x97se ribose. 1970 m. Giruliuose buvo 719 gyventoj\xc5\xb3. 1975 m. kovo 19 d. neteko atskiro administracinio vieneto statuso. 1993\xe2\x80\x932010 m. Klaip\xc4\x97dos mieste veik\xc4\x97 Melnrag\xc4\x97s ir Giruli\xc5\xb3 seni\xc5\xabnija.\n_START_SECTION_\nPavadinimo kilm\xc4\x97\n_START_PARAGRAPH_\nGiruli\xc5\xb3 pavadinimas, kaip sp\xc4\x97jama, yra asmenvardin\xc4\x97s kilm\xc4\x97s, nuo pavard\xc4\x97s Girulis daugiskaitos. Vokie\xc4\x8diai vietov\xc4\x99 vadino F\xc3\xb6rsterei (vok. \xe2\x80\x9egirininkija\xe2\x80\x9c), kas yra savoti\xc5\xa1kas Girulio pavard\xc4\x97s vertinys.\n_START_SECTION_\nDotai\n_START_PARAGRAPH_\nII pasaulinio karo i\xc5\xa1vakar\xc4\x97se Giruliuose buvo prad\xc4\x97ti statyti dotai \xe2\x80\x93 karo gynybiniai \xc4\xaftvirtinimai paj\xc5\xabryje, skirti Baltijos j\xc5\xabros pakran\xc4\x8di\xc5\xb3 apsaugai._NEWLINE_Giruliuose \xc4\xafkurdinti artilerijos baz\xc4\x97s kariai ir karininkai, \xc4\x8dia veik\xc4\x97 artilerijos paj\xc4\x97g\xc5\xb3 sanatorija. \xc5\xa0iuo metu pakran\xc4\x8di\xc5\xb3 apsaugos baterijos kompleks\xc4\x85 sudaro 3 dotai (did\xc5\xbeiausiojo plotas 500 m\xc2\xb2).\n_START_SECTION_\nTelevizijos bok\xc5\xa1tas\n_START_PARAGRAPH_\n200 m auk\xc5\xa1\xc4\x8dio Klaip\xc4\x97dos radijo ir televizijos bok\xc5\xa1tas pastatytas 1961 m. I\xc5\xa1 prad\xc5\xbei\xc5\xb3 buvo retransliuojamos radijo stotys, v\xc4\x97liau \xe2\x80\x93 ir Lietuvos televizija._NEWLINE_AB Lietuvos radijo ir televizijos centrui priklausanti \xc4\xafstaiga Giruliuose dabar pervadinta \xc4\xaf Klaip\xc4\x97dos siuntimo tarnyb\xc4\x85. Atnaujintos technin\xc4\x97s baz\xc4\x97s d\xc4\x97ka prad\xc4\x97tos retransliuoti skaitmeninio formato televizijos programos. \xc5\xa0alia pagrindin\xc4\x97s funkcijos \xe2\x80\x93 vis\xc5\xb3 Lietuvoje girdim\xc5\xb3 radijo ir matom\xc5\xb3 televizijos program\xc5\xb3 retransliacij\xc5\xb3, \xe2\x80\x93 stotis teikia ir bevielio interneto paslaugas.'